A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet értelmében a Bizottságra ruházott, felhatalmazáson alapuló jogi aktusok elfogadására vonatkozó felhatalmazás gyakorlásáról

1. BEVEZETÉS

A mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet – amely hatályon kívül helyezte a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletet és a hagyományos különleges terméknek minősülő mezőgazdasági termékekről és élelmiszerekről szóló, 2006. március 20-i 509/2006/EK tanácsi rendeletet – képezi a mezőgazdasági termékek és az élelmiszerek uniós minőségrendszereinek az alap-jogiaktusát. A rendelet javította és naprakésszé tette a minőségi mezőgazdasági termékek oltalmának és népszerűsítésének a keretét. Megtörtént az oltalom körének különösen az új termékekre való kiterjesztése, egyes meghatározások összehangolása a szellemi tulajdonjogok kereskedelmi vonatkozásairól szóló megállapodásban (TRIPS) foglaltakkal, az oltalom fokozása, a bejegyzési és módosítási eljárások észszerűsítése, az oltalom alatt álló eredetmegjelölés (OEM), az oltalom alatt álló földrajzi jelzés (OFJ) és a hagyományos különleges termék (HKT) szimbólumok használatának kötelezővé tétele az Unióból származó termékeknél, a HKT-rendszer megerősítése, az ellenőrzési szabályok pontosítása, valamint a minőségre utaló választható kifejezések rendszerének létrehozása.

Az 1151/2012/EU rendelet 2. cikke (1) bekezdésének második albekezdése, 5. cikkének (4) bekezdése, 7. cikke (2) bekezdésének első albekezdése, 12. cikke (7) bekezdésének első albekezdése, 16. cikkének (2) bekezdése, 18. cikkének (5) bekezdése, 19. cikke (2) bekezdésének első albekezdése, 23. cikke (4) bekezdésének első albekezdése, 25. cikkének (3) bekezdése, 29. cikkének (4) bekezdése, 30. cikke, 31. cikkének (3) és (4) bekezdése, 41. cikkének (3) bekezdése, 42. cikkének (2) bekezdése, 49. cikke (7) bekezdésének első albekezdése, 51. cikke (6) bekezdésének első albekezdése, 53. cikke (3) bekezdésének első albekezdése, valamint 54. cikke (2) bekezdésének első albekezdése felhatalmazza a Bizottságot arra, hogy az 1151/2012/EU rendelet kiegészítésére felhatalmazáson alapuló jogi aktusokat fogadjon el az alábbi tárgykörökre vonatkozóan: az 1151/2012/EU rendelet I. mellékletében szereplő termékek jegyzéke; az OEM esetében a takarmány származásával, továbbá az OEM vagy OFJ esetében az élő állatok levágásával vagy a nyersanyagok származásával kapcsolatos korlátozások és eltérések meghatározása; az OEM vagy OFJ termékleírásban szereplő információk korlátozására vonatkozó szabályok, ha erre a korlátozásra a túlzott terjedelmű bejegyzési kérelmek benyújtásának elkerülése érdekében van szükség; uniós szimbólumok létrehozása az OEM vagy OFJ esetében; további átmeneti rendelkezések az OEM/OFJ tekintetében a termelők és az egyéb érdekeltek jogainak és jogos érdekeinek védelme érdekében; a HKT jogosultságra vonatkozó kritériumok további részletei; a HKT termékleírásban szereplő információk korlátozására vonatkozó szabályok, ha erre a korlátozásra a túlzott terjedelmű bejegyzési kérelmek benyújtásának elkerülése érdekében van szükség; uniós szimbólum létrehozása a HKT esetében; további átmeneti rendelkezések a HKT tekintetében a termelők és az egyéb érdekeltek jogainak és jogos érdekeinek védelme érdekében; a minőségre utaló választható kifejezésekre vonatkozó kritériumokkal kapcsolatos részletes szabályok; a minőségre utaló további választható kifejezések kizárólagos használatának fenntartása, használati feltételeik megállapítása és módosítása; a „hegyvidéki termék” minőségre utaló választható kifejezés használati feltételeitől való eltérés, különösen azon feltételek vonatkozásában, amelyek mellett nyersanyag vagy takarmány a hegyvidéki térségeken kívülről is származhat, illetve a termékek feldolgozása egy meghatározandó földrajzi területhez tartozó hegyvidéki térségeken kívül is történhet, továbbá e földrajzi terület meghatározása; a termelési módszerek és egyéb, a „hegyvidéki termék” minőségre utaló választható kifejezés használata szempontjából releváns kritériumok megállapítása; a köznevesült kifejezések köznévi státusának meghatározására vonatkozó további szabályok; a növény- vagy állatfajtanevek használati feltételeinek meghatározására vonatkozó szabályok; az egynél több ország területét érintő közös kérelmekre vonatkozó nemzeti felszólalási eljárás végrehajtási szabályai, valamint általában a kérelmezési folyamat szabályainak kiegészítése; a felszólalási eljárás szabályainak kiegészítése; a módosításokra vonatkozó kérelmezési eljárás szabályainak kiegészítése, beleértve azt is, amikor a módosítás a kötelező egészségügyi vagy növény-egészségügyi intézkedések hatósági bevezetésének következményeként a termékleírás ideiglenes változtatására vonatkozik; a törlési eljárás szabályainak kiegészítése.

2. JOGALAP

E jelentés elkészítését az 1151/2012/EU rendelet 56. cikkének (2) bekezdése írja elő. E rendelkezés értelmében a Bizottságnak a felhatalmazáson alapuló jogi aktusok elfogadására vonatkozó felhatalmazása 2013. január 3-tól kezdődő hatállyal ötéves időtartamra szól. A felhatalmazás hallgatólagosan meghosszabbodik a korábbival megegyező időtartamra, amennyiben az Európai Parlament vagy a Tanács nem ellenzi a meghosszabbítást legkésőbb három hónappal minden egyes időtartam letelte előtt.

3. A FELHATALMAZÁS GYAKORLÁSA

A felhatalmazáson alapuló jogi aktusok elfogadására vonatkozó felhatalmazás gyakorlásának célja az volt, hogy biztosítsa az 1151/2012/EU rendelet helyes és hatékony működését, biztosítsa az új rendszerre való zökkenőmentes átállást a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet és a hagyományos különleges terméknek minősülő mezőgazdasági termékekről és élelmiszerekről szóló 509/2006/EK tanácsi rendelet után, és biztosítsa a rendelet 31. cikkének tisztességes és következetes alkalmazását a „hegyvidéki termék” minőségre utaló választható kifejezés vonatkozásában.

A Bizottság visszafogottan élt a felhatalmazással, és két, felhatalmazáson alapuló rendeletet fogadott el: az 1151/2012/EU európai parlamenti és tanácsi rendeletnek az oltalom alatt álló eredetmegjelölések, az oltalom alatt álló földrajzi jelzések és a hagyományos különleges termékek uniós szimbólumainak létrehozása tekintetében, valamint a származásra vonatkozó bizonyos szabályok, bizonyos eljárási szabályok és bizonyos kiegészítő átmeneti szabályok tekintetében történő kiegészítéséről szóló, 2013. december 18-i 664/2014/EU felhatalmazáson alapuló bizottsági rendeletet és az 1151/2012/EU európai parlamenti és tanácsi rendeletnek a „hegyvidéki termék” minőségre utaló választható kifejezés használatának feltételei tekintetében történő kiegészítéséről szóló, 2014. március 11-i 665/2014/EU felhatalmazáson alapuló bizottsági rendeletet.

A Bizottság jelenleg nem tervez tovább élni azzal a felhatalmazással, amellyel az 1151/2012/EU rendelet cikkei felhatalmazáson alapuló jogi aktusok elfogadására ruházzák fel.

A 664/2014/EU felhatalmazáson alapuló bizottsági rendelet biztosítja a takarmány és az alapanyagok beszerzésére vonatkozó különleges szabályokat az oltalom alatt álló földrajzi jelzésekhez (1. cikk), létrehozza az uniós szimbólumokat (2. cikk), rögzíti a hagyományos különleges termékek termékleírásának maximális terjedelmét (3. cikk), pontosítja a közös kérelmekre vonatkozó felszólalási eljárások szabályait (4. cikk), rendezi a kérelmező kötelezettségét a felszólalási eljárás keretén belül létrejött megállapodással kapcsolatos minden releváns információ Bizottság felé történő bejelentésére vonatkozóan (5. cikk), eljárási szabályokat határoz meg a nem kisebb jelentőségű módosításokhoz, a kisebb jelentőségű módosításokhoz és az átmeneti módosításokhoz (6. cikk), a törlést hivatalos eljárás tárgyává teszi az 1151/2012/EU rendelet 49–52. pontjában meghatározott standard bejegyzési eljárással való összehangolás útján (7. cikk), átmeneti szabályokat biztosít az 2006. március 31. előtt bejegyzett, oltalom alatt álló eredetmegjelölésekre és oltalom alatt álló földrajzi jelzésekre vonatkozó egységes dokumentumok közzétételéhez, valamint a szimbólumok használatának 2016. január 3-ig alkalmazandó feltételeihez, amely időpontot követően a szimbólumok, megjelölések és rövidítések használati feltételeinek az 1151/2012/EU rendelet 12. cikkének (3) bekezdésében és 23. cikkének (3) bekezdésében meghatározott új rendszere alkalmazandó (8. cikk), valamint hatályon kívül helyezi a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet végrehajtására vonatkozó részletes szabályok megállapításáról szóló 1898/2006/EK bizottsági rendeletet és a hagyományos különleges terméknek minősülő mezőgazdasági termékekről és élelmiszerekről szóló 509/2006/EK tanácsi rendelet végrehajtására vonatkozó részletes szabályok megállapításáról szóló 1216/2007/EK bizottsági rendeletet (9. cikk).

A 665/2014/EU felhatalmazáson alapuló bizottsági rendelet rögzíti a „hegyvidéki termék” kifejezés állati eredetű termékekre való alkalmazásának kritériumait (1. cikk), pontosítja a különböző típusú állatoknál a takarmányok alapvetően hegyvidéki térségekből való származására vonatkozó követelményt (2. cikk), rögzíti a „hegyvidéki termék” kifejezés méhészeti termékekre való alkalmazásának kritériumait (3. cikk), rögzíti a „hegyvidéki termék” kifejezés növényi eredetű termékekre való alkalmazásának kritériumait (4. cikk), felsorolja a növényi és az állati eredetű termékek hegyvidéki térségen kívül beszerezhető összetevőit (5. cikk), és meghatározza a hegyvidéki térségtől mért bizonyos távolságon belül elvégezhető feldolgozási műveleteket (6. cikk).

A felhatalmazáson alapuló jogi aktusokról szóló egyetértési megállapodásnak megfelelően a jogi aktusok előkészítése során tagállami szakértőkkel történtek konzultációk a mezőgazdaság és vidékfejlesztés fenntarthatóságával és minőségével foglalkozó szakértői csoportban. A Bizottság gondoskodott arról, hogy a vonatkozó dokumentumok egyidejűleg, időben és megfelelő módon kerüljenek továbbításra az Európai Parlamenthez és a Tanácshoz.

A 664/2014/EU felhatalmazáson alapuló bizottsági rendeletet 2013. december 18-án, a 665/2014/EU felhatalmazáson alapuló bizottsági rendeletet pedig 2014. március 11-én fogadta el a Bizottság. Ezután mindkettőről értesítette az Európai Parlamentet és a Tanácsot, hogy ezen intézményeknek lehetőségük legyen az értesítéstől számított két hónapon belül kifogást emelni.

A 664/2014/EU felhatalmazáson alapuló bizottsági rendelet tekintetében az Európai Parlament vagy a Tanács általi kifogás emeléséhez az 1151/2012/EU rendelet 56. cikkének (5) bekezdése szerint rendelkezésre álló két hónap a Tanács kezdeményezésére két hónappal meghosszabbításra került.

Sem az Európai Parlament, sem a Tanács nem emelt kifogást a két, felhatalmazáson alapuló rendelettel szemben. A vonatkozó időtartamok letelte után a 664/2014/EU felhatalmazáson alapuló bizottsági rendelet az Európai Unió Hivatalos Lapja 2014. június 19-i L 179. számában került közzétételre és 2014. június 22-én lépett hatályba, a 665/2014/EU felhatalmazáson alapuló bizottsági rendelet pedig az Európai Unió Hivatalos Lapjának ugyanazon számában került közzétételre és 2014. június 26-án lépett hatályba.